מריון קוטיאר

ביוגרפיה

קוטיאר נולדה בפריז לניסימה טיילאוד, שחקנית ומורה לדרמה, ולז'אן קלוד קוטיאר, שחקן, מורה ופנטומימאי לשעבר. קוטיאר גדלה באורליאן במחוז לוארה, ולה שני אחים תאומים.
קוטיאר החלה להופיע מגיל צעיר מאוד במחזות של אביה, ולמדה דרמה במוסד ללימוד מוזיקה באורליאן.

קריירת משחק

לאחר מספר הופעות אורח בכמה סדרות מקומיות עברה קוטיאר לתעשיית הקולנוע הצרפתי.
תפקידה המשמעותי הראשון של קוטיאר היה בשנת 1998 בקומדיית הפעולה של לוק בסון, "טקסי", לצד סמי נאסרי. על תפקידה קיבלה קוטיאר מועמדות לפרס סזאר הנחשב ליוקרתי. שנתיים לאחר מכן הופיעה קוטיאר בסרט ההמשך באותו תפקיד.
ב-2002 קיבלה קוטיאר מועמדות שנייה לפרס סזאר, על תפקידה בסרט הצרפתי "Les jolies choses". שנה לאחר מכן השתתפה בסרט "טקסי 3".
ב-2003 עברה קוטיאר להוליווד, והשתתפה בתפקיד קטן בסרטו של טים ברטון "סיפורי דגים", לצד יואן מקגרגור וג'סיקה לאנג. ב-2005 זכתה קוטיאר בפרס סזאר על תפקידה בדרמת המתח הרומנטית הצרפתית של ז'אן פייר ז'אנה, "שנים של אירוסין".
ב-2006 שיחקה קוטיאר לצד ראסל קרואו בדרמה הרומנטית של רידלי סקוט, "שנה מופלאה".
שנת 2007 הייתה השנה המוצלחת ביותר של קוטיאר מבחינה קולנועית. קוטיאר גילמה את דמותה של זמרת השאנסון מהגדולות בכל הזמנים, אדית פיאף, בסרט "החיים בוורוד", והפכה לשחקנית הצרפתייה השלישית בהיסטוריה שזוכה בפרס אוסקר לשחקנית הטובה ביותר (אחרי קלודט קולבר שזכתה בפרס בשנת 1934 וסימון סיניורה שזכתה ב-1959).
מריון קוטיאר הייתה השחקנית הראשונה שזכתה בפרס אוסקר על הופעה בסרט בשפה זרה (צרפתית), מאז זכייתה של סופיה לורן בשנת 1961 על משחקה בסרט "לה צ'וצ'ארה" (בשפה האיטלקית). כמו כן קוטיאר היא השחקנית היחידה עד היום שזכתה בפרס על הופעה בשפה הצרפתית.
בעקבות תפקידה בסרט הפכה קוטיאר לשחקנית הצרפתייה הראשונה בהיסטוריה שזכתה בפרס באפט"א ולצרפתייה השנייה בהיסטוריה שזכתה בפרס גלובוס הזהב על הופעה בסרט בשפה זרה (צרפתית), אחרי ליב אולמן שזכתה בפרס ב-1971 על הופעתה בסרט "המהגרים" בשפה השוודית.
כמו כן זכתה קוטיאר בפרס סזאר השני שלה, בפרס לומייר ובמועמדות ל"פרס האקדמיה האירופאית".
ב-2009 הופיעה קוטיאר לצד ג'וני דפ וכריסטיאן בייל בדרמת הפשע "אויבי הציבור". בהמשך הופיעה בסרט מוזיקלי, "Nine" בדמותה של לואיזה, אשתו של במאי הקולנוע האיטלקי גווידו קונטיני (דניאל דיי לואיס). הופעה זו העניקה לקוטיאר מספר מועמדויות לפרסים יוקרתיים, בהם מועמדות שנייה לפרס גלובוס הזהב. ב-2010 שיחקה בסרטו של כריסטופר נולאן "התחלה", בו גילמה את מאל, אשתו של דום קוב (לאונרדו דקפריו).
ב-2011 השתתפה קוטיאר בפנטזיה הרומנטית המצליחה של וודי אלן "חצות בפריס" בתפקיד אדריאנה אהובתו של האמן פיקאסו ובמותחן האסונות של סטיבן סודרברג "התפשטות" בתפקיד האפידמיולוגית מטעם ארגון הבריאות העולמי ד"ר לאונורה אורנטס.
ב-2012 כיכבה קוטיאר בסרט גיבורי העל שובר הקופות "עלייתו של האביר האפל" בתפקיד מירנדה טייט, חברה במועצת המנהלים המתחברת עם ברוס ויין (כריסטיאן בייל). באותה השנה הועמדה קוטיאר לפרס גלובוס הזהב על הופעתה בתור סטפני קטועת הרגליים בדרמה הצרפתית "חלודה ועצם".
בשנת 2014 הועמדה קוטיאר לפרס האוסקר בפעם השנייה בקריירה שלה על הופעתה בסרט הבלגי "יומיים ולילה".
בנובמבר 2016 שיחקה בסרט של רוברט זמקיס, "בעלי ברית" לצידם של בראד פיט, ג'ארד האריס, סיימון מקברני, וליזי קפלן. בדצמבר 2016 שיחקה בסרט הפעולה "אמונת המתנקש", אשר מבוסס על סדרת משחקי הווידאו Assassin's Creed. קוטיאר מגלמת את סופיה ריקין, לצידם של מייקל פסבנדר, ג'רמי איירונס, ברנדן גליסון ומייקל קנת' ויליאמס.

חיים אישיים

קוטיאר חיה עם הבמאי-שחקן גיום קאנה ובנם מרסל. הזוג הכיר על סט הצילומים של הסרט הצרפתי "נראה אותך אוהב".
קוטיאר היא פעילה חברתית והייתה דוברת של ארגון גרינפיס.